
SÚLYOS VESE ISCHAEMIA-REPERFUSIO VALAMINT AZ ISCHAEMIÁS PRAECONDITIONÁLÁS AKUT MICROCIRCULATIÓS, MICRO-RHEOLOGIAI ÉS METABOLIKUS HATÁSAINAK VIZSGÁLATA PATKÁNYBAN

Bevezetés: Vesetranszplantáció során az ischaemia-reperfusiós (I/R) károsodás a graft
funkcióját és túlélését jelentősen befolyásolja. A hypoxiás/ischaemiás és reperfusiós
károsodás, a szabadgyökök okozta szöveti sérülés és a metabolikus változások
reverzibilitásának-irreverzibilitásának határa az időfaktor függvényében nem ismert
pontosan. Célunk volt megvizsgálni a vese meleg I/R és az ischaemiás praecondicionálás
(IPC) hatását a mikrokeringési, micro-rheologiai és metabolikus paraméterekre.
Anyagok és módszerek: Tizennégy hím Wistar patkányon (eng. nyilv. szám:
19/2022/DEMÁB) altatásban median laparotomiából feltártuk a veséket és a veseereket. Az
I/R csoportban (n=7) a bal oldali vesét 120 perc ischaemiának tettük ki az a. renalisra
helyezett klippel, majd a felengedést követően 60 perces reperfusiós időszakot vizsgáltunk.
Az I/R csoportban Az állatokat két egyenlő számú csoportra osztottuk. Az IPC csoportban
(n=7) esetén az ischaemiát megelőzően háromszor 5 perc intervallumra leszorítottuk, majd
felengedtük az a. renalist. A beavatkozások előtt, valamint a reperfusio 60. percében vért
vettünk az állatoktól laboratóriumi mérések céljából (haematologiai, vörösvérsejt aggregatio
és deformabilitás, ionok, metabolitok és vérgáz paraméterek). A veseerek keringését
áramlásmérővel ellenőriztük a praeconditionálás és a manifeszt ischaemia előtt, alatt,
valamint a reperfusio 30. és 60. percében. Intravitális videomikroszkóp segítségével
felvételeket készítettünk az áramlásmérésekkel megegyező időpontokban, valamint a
reperfusio 1. és 15. percében is.
Eredmények: Mindkét csoportban a reperfusio 60. percére a fehérvérsejtszám csökkenést és
thrombocyta szám emelkedést figyeltünk meg, az IPC csoportban kisebb mértékben. A
vörösvérsejt aggregáció és deformabilitás esetén romlás mutatkozott mindkét csoportban.
Kálium, laktát és kreatinin koncentráció emelkedés, valamint pH csökkenés mutatkozott
mindkét csoportban. Az áramlásmérések során a praeconditionált csoport esetén a veseerek
áramlása kevésbé romlott a reperfusiót követően. A microcirculatiós vizsgálatok az IPC
csoportban jeleztek jobb értékeket.
Összefoglalás: A kétórás, súlyos mértékű meleg ischaemia után már a reperfusio 60. percére
kimutatható mértékű változásokat okozott haematologiai, haemorheologiai és metabolikus
paraméterekben, valamint a veseerek áramlási és a parenchyma microcirculatiós értékeiben,
amelyeket az alkalmazott IPC protokoll kismértében tudott mérsékelni. („OTKA” K-139184)



